Peder Sass (S), 2004-05-19:
Som den tidligere ordfører har givet udtryk for, så finder vi også fra Socialdemokraternes side, at det her er en dybt beklagelig og tragisk sag for de mennesker, der er blevet berørt af den.
Der skal ikke herske nogen tvivl om, at Socialdemokraterne ønsker klare regler for hele miljøområdet, også om anvendelse af forskellige former for sundhedsfarlige stoffer, bl.a. i forbindelse med vores boliger og vores arbejde.
Vi har gennem årene set alt for mange mennesker, der har fået uhelbredelige skader, fordi der ikke har været klare regler eller de nødvendige oplysninger.
Vi har i den eksisterende lovgivning klare principper om produktansvar, der siger, at både producenten og importøren af kemikalier selv skal skaffe sig den nødvendige viden om produktets farlighed, før det markedsføres; et princip, der er gældende i hele EU.
Det er også op til forbrugeren at tage de nødvendige forholdsregler, når han eller hun anvender produkterne.
Det er soleklart, at importøren af Rentolin ikke har levet op til sit produktansvar.
Helt tilbage i 1994 blev det klarlagt i en landsretsdom, at importøren havde markedsført et produkt, som han var ansvarlig for efter produktansvarsloven.
Importøren er siden gået konkurs, og de ramte familier har svært ved at få erstatning gennem det civile søgsmål, da den eneste mulighed formentlig er gennem den forhandler, som i sin tid solgte produktet.
Konkret er der i denne sag om træbeskyttelsesmidlet Rentolin allerede optræk til en retssag om produktansvar.
Ministeren har allerede i sit oplæg været inde på myndighedernes forpligtelse, jf. lovgivning på området.
Jeg anser det derfor for positivt, at ministeren har givet tilsagn om, at regeringen vil anmode kammeradvokaten om at gennemgå sagen for at rydde al tvivl af vejen.
Jeg forventer så også, at såfremt kammeradvokaten kommer frem til, at der er sket en fejl hos en myndighed eller en anden offentlig instans, vil dette få ministeren til på ny at tage sagen op.
Det er dog uheldigt, at vi med dette her beslutningsforslag tager stilling til et lovinitiativ på området.
Derfor må vi meddele forslagsstillerne, at vi ikke kan støtte det beslutningsforslag, der foreligger.
Jeg er opmærksom på, at vi i denne sag taler om det særlige MCS-syndrom, der på dansk kaldes duft- og kemikalieoverfølsomhed, en overfølsomhed, der giver anledning til mange forskellige former for gener.
Vi mangler dog i dag stadig en konkret viden om baggrunden for MCS, hvilket ifølge mine informationer gør det vanskeligt at gribe ind over for de bestemte kemikalier, der udløser generne.
Vi kan støtte de idéer, der har været fremført fra ministerens side om, at der oprettes et forsknings- og videnscenter, der skal undersøge og skabe bedre grundlag for konkrete initiativer til at forebygge MCS-skader fra kemikalier.
Jeg vil gerne spørge ministeren, hvornår ministeren har tænkt sig at ville realisere dette.
Et er, at man har tanke om det.
Vi vil gerne have, at ministeren er mere konkret og svarer på, hvornår man forventer, at der bliver etableret et sådant center, sådan at man konkret kommer videre.
Jeg mener også, det er vigtigt, at vi sikrer en udveksling af informationer mellem alle de institutioner, der arbejder inden for miljø- og sundhedsområdet.
Al relevant viden bør hurtigt og konkret komme frem til de ansvarlige myndigheder både nationalt og i EU-regi.
Jeg ønsker ikke, at vi i fremtiden kommer i en lignende situation, hvor en række familier, der har handlet i god tro med hensyn til et produkt, kommer til skade i et sådant omfang, som vi har set og hørt her.
Sagen viser klart, at der er behov for at stramme op på håndhævelsen af de pligter, der påhviler en producent eller en importør efter kemikalielovgivningen.
Jeg går ud fra, at ministeren allerede har planlagt initiativer på dette område.